**VOZAČKE DOZVOLE**

Vozačka dozvola izdaje se za upravljanje motornim i priključnim vozilima u skladu sa Zakonom o osnovama sigurnosti prometa na cestama u Bosni i Hercegovini za kategorije A, B, C, D, BE, CE i DE i potkategorije A1, B1, C1, D1, C1E i D1E. Označavanje kategorije ili potkategorije vozila za koju vozačka dozvola važi vrši se upisivanjem oznake kategorije ili potkategorije na prednjoj strani obrasca vozačke dozvole i upisivanjem datuma polaganja vozačkog ispita za određene kategorije ili potkategorije u odgovarajuće rubrike u tabeli na poleđini obrasca vozačke dozvole.

Na preostalom dijelu poleđine obrasca vozačke dozvole nalazi se tabela sa označenim kategorijama i potkategorijama sa simbolima vozila odgovarajuće kategorije i potkategorije te rubrike u koje se upisuje:

a) datum polaganja određene kategorije ili potkategorije;

b) vrijeme trajanja izrečene mjere sigurnosti ili zaštitne mjere zabrane upravljanja motornim vozilom.

**Uz zahtjev za izdavanje vozačke dozvole prilažu se sljedeći dokumenti:**

a) uvjerenje o zdravstvenoj sposobnosti lica za upravljanje motornim vozilom one kategorije ili potkategorije za koju se traži vozačka dozvola koje ne može biti starije od dvanaest mjeseci;

b) uvjerenje o položenom vozačkom ispitu za upravljanje motornim vozilom one kategorije ili potkategorije za koju se traži izdavanje vozačke dozvole ne starije od tri mjeseca;

c) dokaz o prebivalištu, odnosno boravištu (uvidom u ličnu kartu);

d) dokaz o odobrenom boravku za stranog državljanina;

e) dokaz o uplati propisane naknade za obrazac vozačke dozvole.

**Postupak izdavanja vozačke dozvole**

Nadležni organ, po prijemu zahtjeva za izdavanje vozačke dozvole i provjere da se za to lice u elektronskoj evidenciji nalaze fotografija, potpis kao i ostali lični podaci, podnosiocu zahtjeva izdaje potvrdu o prijemu zahtjeva i preuzimanju vozačke dozvole na obrascu VD-2.

(2) U slučaju da se utvrdi da je došlo do izmjene izgleda lica u odnosu na fotografiju koja se nalazi u elektronskoj evidenciji, podnosioca zahtjeva je potrebno uputiti na fotografiranje.

(3) Nadležni organ, nakon provedenog postupka po zaprimljenom zahtjevu, izdaje vozačku dozvolu ili donosi rješenje kojim se odbija zahtjev za izdavanje vozačke dozvole.

(4) Kada preuzme vozačku dozvolu, podnosilac zahtjeva na potvrdi iz stava (1) ovog člana svojim potpisom potvrđuje preuzimanje vozačke dozvole sa upisivanjem datuma preuzimanja, a službeno lice to potvrđuje potpisom i potvrdu odlaže u dosje vozača.

Vozačka dozvola izdaje se sa rokom važenja od 10 godina, a licu starijem od 65 godina života sa rokom važenja od tri godine, računajući od dana izdavanja.

(2) Licu koje u vrijeme izdavanja vozačke dozvole ima više od 55 godina života vozačka dozvola izdaje se sa rokom važenja do navršenih 65 godina života, s tim da taj rok ne može biti kraći od tri godine.

(3) Izuzetno, vozačka dozvola se može izdati i na rok kraći od roka utvrđenog u ovom članu na osnovu nalaza i mišljenja zdravstvene ustanove naznačenom u uvjerenju o zdravstvenoj sposobnosti lica, a koji ne može biti kraći od dvije godine.

**Izdavanje vozačke dozvole za A1 ili B1 potkategoriju**

Licu starosti između 16 do 18 godina života koje posjeduje ličnu kartu a koje je položilo ispit za upravljanje motornim vozilom potkategorije A1 ili B1 izdat će se vozačka dozvola za upravljanje motornim vozilom potkategorije A1 ili B1.

**Napomene i ograničenja na vozačkoj dozvoli**

(1) Licu sa invaliditetom i licu sa tjelesnim nedostacima koji ne predstavljaju smetnju za upravljanje motornim vozilom ali to znatno otežavaju izdaje se vozačka dozvola, s tim da vozač ima pravo upravljanja motornim vozilom samo ako prilikom vožnje koristi pomagala naznačena u rubrici "Napomena" na poleđini obrasca vozačke dozvole izrazima "naočale", "gluho lice", i "ortopedska pomagala". Uz izraz "naočale" upisuje se kod "01.", uz izraz "gluho lice" upisuje se kod "02." te uz izraz "ortopedska pomagala" upisuje se kod "03.".

(2) Ukoliko u toku važenja vozačke dozvole nastane obaveza korištenja naočala, ortopedskog pomagala i slušnog aparata, imalac vozačke dozvole dužan je u roku od 15 dana, računajući od dana nastale obaveze, nadležnom organu podnijeti zahtjev za zamjenu vozačke dozvole na za to propisanom obrascu.

(3) Pod izrazom "naočale" podrazumijeva se upotreba naočala ili sočiva prilikom vožnje, izraz "ortopedska pomagala" podrazumijeva proteze i prilagođenost motornog vozila, a izraz "gluho lice" podrazumijeva upotrebu slušnog aparata.

(4) Licu koje je osposobljavanje i ispit za vozača obavljalo na motornom vozilu sa automatskim mjenjačem se u rubrici "Napomena" unosi izraz "Automatski prijenos" i upisuje kod "10.02.".

**(Oduzimanje i poništavanje vozačke dozvole)**

Licu koje prvi put stekne pravo upravljanja motornim vozilom kategorije B i koje u toku dvije godine od dana stjecanja prava upravljanja motornim vozilom kategorije B skupi četiri kaznena boda nadležni organ oduzima i poništava vozačku dozvolu, čime gubi pravo upravljanja motornim vozilom.

(2) Rješenje o oduzimanju i poništavanju vozačke dozvole donosi organ kod kojeg se vozač vodi u evidenciji.

(3) Vozačka dozvola se fizički poništava bušenjem i čuva se u evidenciji organa kod kojeg se vozač vodi.

(4) Podatak o poništenju vozačke dozvole evidentira se u evidenciji organa kod kojeg se vozač vodi. (5) Smatra se da lice kojem je vozačka dozvola oduzeta i poništena u skladu sa odredbama ovog člana nema položen vozački ispit za upravljanje motornim vozilom kategorije B.

(6) Ukoliko je vozač prestao biti državljanin Bosne i Hercegovine, nadležni organ kod kojeg se vozač vodi u evidenciji postupit će na način propisan u st. (2) i (3) ovog člana

**Postupanje sa vozačkom dozvolom umrlog**

(1) Vozačka dozvola umrlog predaje se nadležnom organu i odjavljuje u elektronskoj evidenciji.

(2) Ukoliko se vozačka dozvola umrlog preda organu koji nije izdao vozačku dozvolu, o tome se obavještava i istovremeno dostavlja nadležnom organu koji je izdao tu vozačku dozvolu.

(3) Izuzetno, na zahtjev člana porodice umrlog, vozačka dozvola umrlog može se poništena predati porodici umrlog.

(4) Ukoliko vozačka dozvola ne bude predata nadležnom organu, nadležni organ će, na osnovu Obavijesti o smrti vozača koju je dostavio matični ured, odjaviti vozačku dozvolu u elektronskoj evidenciji.

Pravilnik o vozačkoj dozvoli:

<https://mup.ks.gov.ba/sites/mup.ks.gov.ba/files/pravilnik_o_vozackoj_dozvoli_0.pdf>